Vinterkrigens minnemedalje

Vinterkrigens minnemedalje (finsk: Talvisodan muistomitali, svensk: Vinterkrigets minnesmedalj) er en finsk medalje for deltagelse i vinterkrigen 1939–1940. Opprinnelig var medaljen på svensk benevnt som Minnesmedalj for deltagande i 1939–1940 års krig. Medaljen ble innstiftet 2. august 1940 av president Kyösti Kallio. Den ble tildelt både finner og utenlandske frivillige, men i noe ulik utførelse. Tildeling ble innstilt i 1952.


== Utforming ==
Vinterkrigens minnemedalje er laget i matt, blånet jern. Adversen har en vinterkledd soldat med gevær i skytestilling. Motivet er omgitt av heraldiske våpen for de historiske finske landskapene. De heraldiske våpnene er gjengitt i skjold, med unntak av Karelens våpen, som er plassert på et kors øverst. Korset danner overgangen til medaljens oppheng i båndet. I nedre del av adversen står årstallene «1939» og «1940». Baksiden har innskriften« KUNNIA – ISÄNMAA», som betyr ære og fedreland.
Medaljen er opphengt i et svart bånd med to smale røde striper i midten. Medaljen ble tildelt med sverd og spenne, spenne eller uten spenne. For mottagere som deltok i strid og kom under fiendtlig ild er båndet utstyrt med korslagte sverd og spenne. Spennene er i sølv og bærer navnet på slagsted, frontavsnitt eller forsvarsgren. Spennene kan ha følgende innskrifter:

KAINUU (Kajanaland)
LAATOKAN KARJALA (Ladoga-Karelen)
LAPPI (Lappland)
KOIVISTO (slagsted)
MANTSINSAARI (slagsted)
POHJOIS-KARJALA (Norra Karelen)
SUMMA (slagsted)
SUOMUSSALMI (slagsted)
TOLVAJÄRVI (slagsted)
KENTTÄARMEIJA (felthæren)
ILMAPUOLUSTUS (luftforsvaret)
RANNIKKOPUOLUSTUS (kystforsvaret)
KOTIJOUKOT (hjemmetroppene)Minnemedaljen er utformet med lik advers, men med ulik revers for finske mottagere og utlendinger. Adversen på medaljene for utlendinger hadde Finlands løve som motiv og bar omskriften «SUMMO IN PERICULO FAUTORIBUS ADIUTORIBUS FINLANDIA MEMOR» (Det for forsvarerne og redningsmennene takknemlige Finland), det hele innenfor en ytre krans. Utenlandske frivillige ble tildelt medaljen i flere valører. I tillegg til blånet jern, kunne utlendinger også få medaljen i gull, sølv eller bronse. Medaljen som ble tildelt utenlandske frivillige hadde også større diameter.
Medaljen er utformet av kunstneren, major Aarno Karimo.


== Tildeling ==
Tildeling av Vinterkrigens minnemedalje tok til høsten 1940 og fortsatte til 1952. Tildelinger fant sted i feltmarskalk Carl Gustaf Mannerheims navn. Han var øverstkommanderende for de finske styrkene under Vinterkrigen. Minnemedaljen ble tildelt i overkant av 700 000 personer.
Til utlendinger ble medaljen gitt i et antall av 10 000 i jern, 1961 i bronse, 42 i sølv og sju i gull.


== Norske innehavere ==
Vinterkrigens minnemedalje ble også tildelt norske frivillige. Per Blindheim mottok medaljen med spenne Lappi. Eivind Viken fikk medaljen med spenne Kenttäarmeija.


== Referanser ==


== Litteratur ==
Jäntti, Lauri og Chr. Karila: Nya ordenshandboken, Borgå, Helsingfors, Jockas: Werner Söderström Osakeyhtiö, 1984, s. 43–44
Tetri, Juha E.: «Krigstidens utmärkelsetecken», i John Strömberg, Jussi Nuorteva & Christina Forssell (red.): Valtio palkitsee. Staten belönar, Helsingfors: Suomalaisen Kirjallisuuden Seura, 2007, s. 185–207 og spesielt s. 205–207
Tiainen, Jani: Suomen kunniamerkit. The orders, decorations and medals of Finland, Tammerfors: Apali, 2010, s. 125–129